
ЛъэныкъуитIыр зэдэлэжьэну зэгуроIуэ
Къэрэшей-Шэрджэс. Республикэм и лIыкIуэхэр щыIащ Азербайджаным. КъШР-м и Iэтащхьэ Темрезов Рашидрэ Азербайджаным и Президент Алиев Ильхамрэ Баку щызэхуэзащ. РеспубликитIым я Iэтащхьэхэр зэгурыIуащ зэдэлэжьэну.
Темрезов Рашид Азербайджаным и Iэтащхьэм фIыщIэ хуищIащ зэрырагъэблэгъам папщIэ. ЖиIащ Азербайджанымрэ Къэрэшей-Шэрджэсымрэ экономикэм хуэщхьэпэн Iуэху зэдащIэнымкIэ IэмалыфIхэр зэраIэр, абы лъэныкъуитIми яфI зэрыхэлъыр.
КъШР-м икIа гупыр щыIащ IуэхущIапIэ ехьэжьауэ тIум — хадэхэкIхэр щагъэкI «Грин-Тек» ООО теплицэ комплексымрэ CNIM франджы компанием иухуа икIи къигъэсэбэп Балаханинск заводымрэ. Ар кIэрыхубжьэрыхум зэхэдзауэ щелэжь IуэхущIапIэщ.
Темрезовым зэрыжиIамкIэ, проектитIри Къэрэшей-ШэрджэсымкIэ сэбэпщ. ЗэрытщIэщи, республикэм куэд щIауэ щолажьэ Урысейм щынэхъ ин «Южный» агрокомбинатыр. 2019 гъэм къару зыгъуэта хабзэщIэм ипкъ иткIэ еужьужьым щелэжьыну завод яухуэным яужь итщ.
Сабий театрым зиужьын папщIэ
Адыгей. Республикэм и филармонием и «Золотой кувшин» театрым федеральнэ ахъшэ сом мелуани 5,8-м щIигъу къыIэрыхьащ. Ар Адыгейм щыIэ сабий театр закъуэщ.
Адыгейм ЩэнхабзэмкIэ и министерствэм гъуазджэмрэ егъэджэныгъэмкIэ и къудамэм и унафэщI Щоджэн Бэллэ зэрыжиIамкIэ, республикэм и сабий театрым субсидиер къратащ «Культура малой Родины» фIащауэ «Урысей зэкъуэт» партым, УФ-м ЩэнхабзэмкIэ и министерствэр щIыгъуу, иригъэкIуэкI Iуэхум хиубыдэу.
Ахъшэр трагъэкIуэдэнущ Iэмэпсымэхэр къащэхуным, гуащэхэм я театрыр сыт и лъэныкъуэкIи зэIузэпэщ ящIыным.
«Золотой кувшин» гуащэ театрыр 2000 гъэм къызэрагъэпэщащ, илъэс къэс Адыгейм, Урысей Ипщэм спектакли 120-м нэблагъэ щегъэлъагъуэ. Театрым и къалэн нэхъыщхьэщ лъэпкъым къыхэкIа драматургхэм я пьесэхэмкIэ спектаклхэр игъэувыныр, къытщIэхъуэ щIэблэм анэдэлъхубзэр ящIэн папщIэ. Къапщтэмэ, «Шэрджэс амазонкэхэм я дыщэ» спектаклым УФ-м и Президентым и грантыр в 2016 гъэм къыщихьащ «100 лучших проектов в области искусства» номинацэм.
УЭРДОКЪУЭ Женя.
